Oor Mensieland – A Place Like Home
Home Oor Mensieland
Mensieland is ‘n Christelike privaatskool en ons streef na individuele sorg.
Elke klassie het sy eie juffrou en assistent.
Ons voorsien vir kinders van geboorte – 5 jaar.
Ons skoolfonds sluit in:
Daaglikse ontbyt, middagete en versnapperinge
Ons doel is om kinders die geleentheid te bied om te leer in ’n warm, vriendelike en ontspanne omgewing, met verskeie speelondervindings waarin hulle kan ontwikkel tot hul volle potensiaal. Deur te speel leer kinders sosiale vaardighede, selfvertroue, onafhanklikheid, selfuitdrukking en kommunikasie.
Die leerprogram help om u kind se fisiese-, sosiale-, emosionele-, intellektuele- en taalvaardighede te ontwikkel. Elke kind ontwikkel volgens sy eie vermoëns en ons organiseer geleenthede wat aanvaarbaar is vir hul ontwikkelingsbehoeftes, belangstellings en ‘n eie leerstyl. Kinders leer deur aktief te ondersoek, deur interaksie met maats en deur met verskeie kunsmateriale te eksperimenteer.
Maandag tot Vrydag vanaf 06:30 tot 17:30
Halfdag: Maandag tot Vrydag vanaf 06:30 tot 13:00
Kinders wat die skool voldag bywoon moet asseblief teen 17:30 reeds opgelaai wees.
Die skool word GLAD NIE oopgesluit voor 06:30 nie, aangesien die personeel besig is om ander takies in die oggend te verrig.
Neem asb kennis dat die personeel gedurende die vakansies soms om die beurt verlof kry.
Skool se termyne
Die skool sluit glad nie gedurende die jaar nie, behalwe vir Desembermaand, en skoolvakansiedae. Sien bylaag D vir datums.
Datums sal aan die begin van die jaar aan u bekend gemaak word.
Die skool sal gesluit wees op publieke vakansiedae, Saterdae en Sondae.
Indien ’n vakansiedag op ’n Dinsdag of Donderdag val sal die eienaars hulle diskresie gebruik om te besluit of die Maandag of Vrydag ’n skooldag is.
Tydens vakansies word ’n vakansieprogram gevolg.
Mylpale – sit, kruip, loop
Ouderdom – vanaf Smurfie klas – potty training ook in ag geneem
Vermoëns – vanaf Beertjie klas (Chipmunks en Beertjies selfde jaar, in helfte van jaar opgedeel, asook vermoë in ag geneem)
Klas groottes per toegelate vierkante meter.
Rook is streng verbode op Mensieland se perseel en in die parkeerarea.
Kennisgewing van afwesigheid
Indien u kind afwesig gaan wees, moet u asseblief die skool voor 8 uur in kennis stel.
Laatkom van kinders
U kind/ers moet asb teen 8 uur reeds by die skool wees, aangesien die juffrouens met hul dag se roetine moet begin.
Indien u laat is, moet u self vir u kind se ontbyt sorg. Ontbyt gaan ongelukkig nie uitgehou word nie.
Oplaai van u kind
U moet asseblief duidelik op u kind se registrasievorm aandui wie verantwoordelik sal
wees om u kind by die skool te kom oplaai.
Indien ’n ander persoon u kind moet oplaai, moet u asseblief die kantoor vroegtydig daarvan in
kennis stel. U kind se veiligheid kom eerste in hierdie verband.
Kinders moet asb by hul onderskeie klasse opgelaai word in die middae.
Voltooi die uittekenregister.
Kommunikeer ook asb hierdie reëls aan mense wat u kindertjies kom oplaai..
Indien u kind vir enige iets wat in ons kos voorkom allergies is, moet u asb vir daardie betrokke dag sy/haar eie kossies inpak. Ons kan ongelukkig nie aan almal se dieët-gewoontes aandag skenk nie. ’n Spyskaart sal in ontvangs vertoon word.
Wagklas (vir Peuters en kleuters)
Daar sal in die oggende vanaf 06:30 tot 07:15, en in die middae weer vanaf 16:30 tot 17:30 ’n wagklas wees.
U kan u kind/ers by hierdie klasse aflaai in die oggende, en weer hier ontvang in die middae.
Daar sal personeel wees wat hier na u kind/ers sal omsien. In die oggende sal die juffrou of assistent die kinders om 07:15 in die wagklas ontvang en klas toe neem.
Baba’s tot Nemo’s – 3 stelle ekstra klere + een warm ding
Smurfies (potty train) – 4 stelle onderklere, 4 broekies en 1 ekstra toppie + warm ding
Beertjies – 2 stelle + warm ding
Chipmunks & Spongebobs – 1 stel + warm ding
Probeer asb altyd ‘n Plastiek/Shopping bag in die tas hou om vuil klere huistoe te stuur.
Merk asb alle klere, bottels en skoene duidelik. Maak gerus gebruik van Marelise se besigheid, Merkie.
Hierdie is regtig ‘n groot problem, veral in die potty training klas. Help ons asb hiermee
Rustyd (slegs voldagkinders)
Kinders het ‘n rustyd nodig gedurende die dag, sodat hulle kan ontspan en rustig wees. Almal moet rus, en geen uitsondering sal gemaak word nie.
Kleuters moet asseblief nie hulle eie speelgoed (insluitende Cd’s, Dvd’s of boeke) van die huis af saambring nie. Indien u kind speelgoed bring, sal ons dit bêre, indien ons bewus is daarvan. Indien ons nie bewus is daarvan nie, sal ons geen verantwoordelikheid vir die verlies of skade aan speelgoed aanvaar nie.
Maak SEKER dat al u kind se persoonlike besittings GEMERK is.
Dit is u verantwoordelikheid om al u kind se persoonlike besittings elke dag huistoe te neem, en seker te maak dat alles in die sakkie is. Die personeel sal u ook hiermee bystaan.
Kinders se gedrag
Stel die skool asb in kennis van enige verandering rakende u huishoudelike sake, bv. egskeiding; wanneer u verhuis; siekte of dood; indien u kind nie ’n goeie nagrus gehad het nie; of wanneer een van die ouers uitstedig is. Hierdie dinge het ’n geweldige uitwerking op ’n kind, en dit sal die skool help om u kind se gedrag beter te verstaan. Die skool sal ten alle tye hierdie inligting konfidensiëel hanteer en nie aanwend vir enige ander doel buiten waarvoor in hierdie ooreenkoms voorsiening gemaak word nie.
Hekke by voordeur
Maak asb seker dat daar geen ander kinders saam met u uitgaan wanneer u die skool verlaat nie.
Ry asb stadig by die linkerkantste hek in, en parkeer teen een van die grensmure, en ry weer
later stadig uit by die regterkantste hek.
Druk u toeter gedurende die dag by die linkerkantste hek.
Neem asb kennis dat u verantwoordelik is vir u kind se veiligheid op die parkeerterrein.
Moet asb nie voor die stoep of agter die personeel se parkeerplekke parkeer nie. Dit belemmer die verkeersvloei.
Alle beserings wat mag plaasvind deur die verloop van die dag sal aangeteken word in die boodskapboek.
Geen “Potty training” word in die winter gedoen nie. Ons begin na die winter op 1 September daarmee.
Alle voorgeskrewe medisyne moet aangeteken word in die Medisyneboek en moet in die medisynekas geplaas word. (babas in Babaland se medisyne word aan die opsigters oorhandig.)
Dit is u verantwoordelikheid om u kind se medikasie te onthou wanneer u kind opgelaai word. U moet ook met die persone wat u kind kom oplaai reël om dit namens u te neem.
Geen medisyne moet in u kind se sak gelos word nie. Daar gaan ’n boete gehef word wanneer ons medisyne in ’n tas kry.
Geen vitamines sal deur die skool toegedien word nie. Dit moet u asseblief by die huis doen.
Kinders wat by die skool siek word, se ouers sal gekontak word om hulle te kom haal.
Kinders moet nie skool toe gestuur word onder die volgende omstandighede nie:
indien u kind diarree het (meer as 3 stoelgange in ‘n paar uur), of as vomering (meer as as een keer in 24 uur) plaasvind. As u kind vomeer nog voor ontbyt, is dit ’n duidelike aanduiding dat iets skort, en hy / sy moet dan liefs tuisbly.
as daar sere in u kind se mond voorkom, wat aansteeklik mag wees.
indien u kind ’n veluitslag het, saam met ’n hoë koors. ’n Mediese dokter moet dan bevestig dat dit nie aansteeklik is nie.
’n koors van 38.5 C, tesame met ander siektesimptome soos hoes, moeilik asemhaal,huil, ongewone slaperigheid, lusteloosheid.
‘n ooginfeksie of “pink eyes” met ’n aanhoudende waterige afskeiding.
enige van die aansteeklike kindersiektes soos TB, Pampoentjies, Impetigo (bak-teriële velinfeksie), Hepatitis A, Waterpokkies, Masels, Kroep, Duitse masels (Rubella), Gordelroos of Keelinfeksies.
Asemhalingsprobleme, met ’n asemhalingstempo van oor 50 per minuut.
Indien u kind enige van bogenoemde het wat aansteelik kan wees, sal ons u kind slegs toelaat wanneer u dokter per brief bevestig dat die toestand nie aansteeklik is nie.
Ons kan ongelukkig nie aan versoeke voldoen om kinders nie te laat buite speel nie. Indien u voel u kind mag nie buite speel nie, moet u liefs u kind tuis versorg todat hy/sy beter is.
Verwys asb ook na ons KINDERKLINIEK.
Babaland & Mensieland